
VENDIM
Nr. 764, datë 20.12.2023
PËR DEKLARIMIN PASURI KULTURORE E PALUAJTSHME “QENDËR HISTORIKE” TË NJË ZONE NË QYTETIN E GJIROKASTRËS, PËRCAKTIMIN E ZONËS MBROJTËSE TË SAJ DHE MIRATIMIN E PLANIT PËR RUAJTJEN, MBROJTJEN DHE ADMINISTRIMIN E SAJ
Në mbështetje të nenit 100 të Kushtetutës; të shkronjave “a” dhe “ç”, të pikës 3, të nenit 9, dhe të paragrafit “iii”, të shkronjës “b”, të pikës 3, të nenit 53, të ligjit nr. 27/2018, “Për trashëgiminë kulturore dhe muzetë”, me propozimin e ministrit të Kulturës, Këshilli i Ministrave
VENDOSI:
1. Deklarimin pasuri kulturore e paluajtshme “Qendër historike” të një zone në qytetin e Gjirokastrës, sipas koordinatave dhe hartës së zonifikimit, në Kornizën Referuese Gjeodezike Shqiptare, që i bashkëlidhen këtij vendimi.

2. Përcaktimin e zonës mbrojtëse të “Qendrës historike” të një zone në qytetin e Gjirokastrës, sipas koordinatave dhe hartës së zonifikimit, në Kornizën Referuese Gjeodezike Shqiptare, që i bashkëlidhen këtij vendimi.
3. Miratimin e planit për ruajtjen, mbrojtjen dhe administrimin e këtyre zonave, sipas tekstit që i bashkëlidhet këtij vendimi.
4. Vendimi nr. 619, datë 7.7.2015, i Këshillit të Ministrave, “Për shpalljen qendër historike të një zone në qytetin e Gjirokastrës dhe miratimin e rregullores ‘Për mbrojtjen, konservimin e integruar dhe administrimin e qendrës historike dhe zonës së mbrojtur në qytetin e Gjirokastrës’”, shfuqizohet.
5. Ngarkohet Autoriteti Shtetëror për Informacionin Gjeohapësinor të publikojë hartën e “Qendrës historike” dhe zonës mbrojtëse në Gjeoportalin Kombëtar.
6. Ngarkohen Ministria e Kulturës, Ministria e Infrastrukturës dhe Energjisë dhe Bashkia Gjirokastër për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
PLANI

PËR RUAJTJEN, MBROJTJEN DHE ADMINISTRIMIN E “QENDRËS HISTORIKE” TË GJIROKASTRËS DHE ZONËS MBROJTËSE TË SAJ
Neni 1

Qëllimi

Ky plan përcakton rregullat, procedurat, autoritetet shtetërore përgjegjëse për ruajtjen, mbrojtjen dhe administrimin e “Qendrës historike” dhe zonës mbrojtëse të qytetit të Gjirokastrës, si dhe përcaktimin e kufijve të saj. 

Neni 2

Objekti

Objekti kryesor i këtij plani është:

1. Ruajtja, mbrojtja, konservimi, mirëmbajtja dhe restaurimi i vlerave të trashëgimisë kulturore, historike, urbanistike, arkeologjike dhe të peizazhit të “Qendrës historike” të qytetit të Gjirokastrës dhe zonës mbrojtëse përreth saj, sipas hartës së zonifikimit bashkëlidhur.
2. Administrimi i “Qendrës historike” të qytetit të Gjirokastrës dhe zonës mbrojtëse përreth saj.

3. Mënyrat e bashkëpunimit të institucioneve të specializuara të ngarkuara për ruajtjen, mbrojtjen, restaurimin dhe miradministrimin e vlerave të trashëgimisë kulturore dhe të peizazhit të “Qendrës historike” të qytetit të Gjirokastrës, me njësitë e vetëqeverisjes vendore.

Neni 3

Hapësira urbane në mbrojtje
1. Hapësira urbane në mbrojtje me vlera të trashëgimisë kulturore, historike, urbanistike, arkitektonike, arkeologjike dhe të peizazhit të “Qendrës historike” të Gjirokastrës përbëhet nga:
a) “Qendra historike”; 

b) zona mbrojtëse përreth saj.

2. Brenda këtyre zonave përfshihen ansamble historike, zona të gjelbra, monumente të kategorisë së parë dhe monumente të kategorisë së dytë.
3. Plani i përgjithshëm vendor i qytetit të Gjirokastrës duhet të marrë parasysh kufijtë dhe kriteret e mbrojtjes së zonifikimit të “Qendrës historike” dhe zonës mbrojtëse përreth saj.
4. Organet e njësive të vetëqeverisjes vendore, në bashkëpunim me institucionet shtetërore të specializuara sigurojnë ruajtjen dhe mbrojtjen e “Qendrës historike”, zonës mbrojtëse përreth saj, si dhe të monumenteve të kulturës brenda kësaj hapësire.
Neni 4

“Qendra historike” dhe kufijtë e saj

1. “Qendra historike” e qytetit të Gjirokastrës është hapësira me vlera të rëndësishme të trashëgimisë kulturore, historike, urbanistike, arkitektonike, arkeologjike dhe të peizazhit. Ajo ruan tipologji të ndryshme ndërtimore, si ndërtime mbrojtëse, ndërtime shoqërore, kulti dhe banesa popullore, të cilat janë të lidhura me peizazhin urbanistiko-arkitektonik e tradicional të qytetit të Gjirokastrës.
2. Qendra historike përfshin hapësirën ku ndodhen kalaja, Ansambli i Pazarit të qytetit, pjesë të lagjeve: “Pazar i vjetër”, “Pllakë”, “Hazmurat”, “Teqe”, “Varosh”, “Meçite”, “Palorto”, “Dunavat I”, “Dunavat II”, “Manalat” dhe “Cfakë” dhe zonat e gjelbra, monumente kulture dhe objekte pa status.
3. Kufijtë e “Qendrës historike” paraqiten në hartën e zonifikimit, e cila është pjesë përbërëse e këtij plani.
4. Koordinatat në sistemin referues zyrtar “KRGJSH” të “Qendrës historike” paraqiten në aneksin 1, që është pjesë përbërëse e këtij plani.

Neni 5

Zona mbrojtëse e “Qendrës historike” dhe kufijtë e saj

1. Zona mbrojtëse është hapësira që shtrihet përreth “Qendrës historike”. Vlera e saj historike-kulturore plotëson, pasuron dhe mbron vlerat e “Qendrës historike”. Zona mbrojtëse ruhet në të gjithë përbërësit urbanistikë, arkitektonikë dhe vlerat e peizazhit.
2. Zona mbrojtëse ndahet në dy nënzona, me emërtimet si vijon, sipas hartës së zonifikimit, pjesë e këtij plani:

a) Nënzona I “Zona urbane” përfshin:

i. pjesë të lagjeve “Cfakë”, “Manalat”, “Dunavat”;

ii. pjesë të lagjeve “Palorto”, “Varosh”;

iii. pjesë të lagjeve “11 Janari”, “Hazmurat”;

iv. pjesë e lagjes së Punëtorëve;
b) Nënzona II “Zona të gjelbra” përfshin:

v. pjesë të lagjes “Cfakë”;

vi. pjesë të lagjes “Partizani”;

vii. pjesë të lagjes “11 Janari”.

3. Në zonën mbrojtëse përfshihen hapësirat e gjelbërta të lagjeve, monumente kulture dhe objekte pa status, si pjesë e rëndësishme e peizazhit historik të qytetit.
4. Kufijtë e zonës mbrojtëse paraqiten sipas koordinatave dhe hartës së zonifikimit në KRGJSH, pjesë përbërëse e këtij plani.
Neni 6

Ndërhyrjet e lejuara në “Qendrën historike”

1. Ndërhyrjet në “Qendrën historike” kanë si qëllim ruajtjen dhe mbrojtjen e vlerave të trashëgimisë kulturore, historike, urbanistike, arkitektonike, arkeologjike dhe të peizazhit të qytetit të Gjirokastrës.

2. Brenda kësaj zone lejohen këto ndërhyrje:

a) studime rehabilitimi të imazhit të pjesëve të veçanta të qendrës historike, lidhur me qëndrimin ndaj ndërtimeve, që me volumet dhe formulimin e tyre arkitekturor cenojnë vlerat dhe unitetin kompozicional të qendrës. Studimet përcaktojnë objektet ku kryhen punime konservuese, restauruese dhe rikonstruksione, objektet për ritrajtime për të rritur vlerat e tyre, si dhe objektet që cenojnë unitetin arkitekturor të zonës dhe vlerat e nëntokës;

b) ndërhyrje sistematike restauruese, konservuese dhe të mirëmbajtjes, sipas parimeve të konservimit të integruar;
c) në këtë zonë përfshihen edhe objekte me status “Monument kulture”, në të cilat lejohen vetëm ndërhyrjet e mirëmbajtjes, konservimit dhe restaurimit;

ç) ruajtja dhe përfshirja e vlerave mjedisore dhe e peizazhit kulturor, duke mbajtur të pandryshuar konfiguracionin e truallit dhe llojshmërinë e drurëve e të bimësisë tradicionale. Në rast të dukurive natyrore, që ndryshojnë konfigurimin e truallit, ndërhyrjet kryhen sipas legjislacionit në fuqi;
d) konservimi i rrënojave të ndërtimeve me konture të qarta murature, në hapësirën e “Qendrës historike”, kur rrënojat ruhen në lartësi mbi 3 m dhe cenojnë dukshëm njësinë e ansambleve, brenda të cilave përfshihen, mund të kryhet rikonstruksioni në të njëjtin vëllim, mbi strukturën ekzistuese (mureve perimetralë), në funksion të ruajtjes së karakteristikave origjinale të dukshme, të jashtme dhe të brendshme, bazuar në materialin arkivor, dokumentacionin e qartë fotografik, grafik, mbështetur në tipologjinë, trajtimin arkitektonik dhe teknikën tradicionale të ndërtimit;

dh) në raste fatkeqësish natyrore, të shembjeve ose djegies së objekteve me vlera të trashëgimisë kulturore, rikonstruksioni mund të kryhet mbi strukturat ekzistuese, sipas formulimit kompozicional dhe arkitektonik të gjendjes para rrënimit, me objektiv primar ruajtjen sa të jetë e mundur të karakteristikave origjinale të dukshme, të jashtme dhe të brendshme, bazuar në materialin arkivor, dokumentacionin e qartë fotografik dhe grafik, mbështetur në tipologjinë, trajtimin arkitektonik, si dhe teknikën tradicionale, pas marrjes së miratimit nga IKTK-ja për rindërtimet, mbi përputhshmërinë në volume, ngjyra, materiale me objektet pasuri kulturore.
3. Ndalohen ndërtimet e reja në “Qendrën historike”, me përjashtim të përmirësimit të infrastrukturës rrugore, rrjetit inxhinierik nëntokësor dhe rikonstruksioneve të përmendura më sipër. 

Neni 7

Ndërhyrjet e lejuara në zonën mbrojtëse të “Qendrës historike”

1. Nënzonat brenda zonës mbrojtëse i nënshtrohen masave të ndryshme mbrojtëse specifike për secilën, duke u bazuar në karakteristikat dhe gjendjen ekzistuese të secilës zonë.

2. Ndërhyrjet e lejuara në nënzonën I “Zona urbane” janë:

a) Studime rehabilitimi të imazhit të pjesëve të veçanta të zonës mbrojtëse, lidhur me qëndrimin ndaj ndërtimeve, që me volumet dhe formulimin e tyre arkitekturor cenojnë vlerat dhe unitetin kompozicional të qendrës. Studimet përcaktojnë objektet ku kryhen punime konservuese, restauruese dhe rikonstruksione apo edhe ndërtime të reja, objektet për ritrajtime për të rritur vlerat e tyre, si dhe objektet që cenojnë unitetin arkitekturor të zonës dhe vlerat e nëntokës;

b) Ndërhyrje sistematike restauruese, konservuese dhe të mirëmbajtjes, sipas parimeve të konservimit të integruar;
c) Në këtë nënzonë përfshihen edhe objekte me status “Monument kulture”, në të cilat lejohen vetëm ndërhyrjet e mirëmbajtjes, konservimit dhe restaurimit;
ç) Konservimi i rrënojave të ndërtimeve me konture të qarta murature, në hapësirën e qendrës historike, kur rrënojat ruhen në lartësi mbi 3 m dhe cenojnë dukshëm njësinë e ansambleve, brenda të cilave përfshihen, mund të kryhet rikonstruksioni në të njëjtin vëllim, mbi strukturën ekzistuese (mureve perimetralë) në funksion të ruajtjes së karakteristikave origjinale të dukshme, të jashtme dhe të brendshme, bazuar në materialin arkivor, dokumentacionin e qartë fotografik, grafik, mbështetur në tipologjinë, trajtimin arkitektonik dhe teknikën tradicionale të ndërtimit;

d) Në raste fatkeqësish natyrore, të shembjeve ose djegies së objekteve me vlera të trashëgimisë kulturore, rikonstruksioni mund të kryhet mbi strukturat ekzistuese, sipas formulimit kompozicional dhe arkitektonik të gjendjes para rrënimit, me objektiv primar ruajtjen sa të jetë e mundur të karakteristikave origjinale të dukshme, të jashtme dhe të brendshme, bazuar në materialin arkivor, dokumentacionin e qartë fotografik dhe grafik, mbështetur në tipologjinë, trajtimin arkitektonik, si dhe teknikën tradicionale;

dh) Brenda kësaj zone lejohen të bëhen ndërtime të reja ose rikonstruksione të ndërtesave ekzistuese. Këto ndërtime do të kenë kufizime në lartësi, vëllim etj., duke respektuar kushtet e mëposhtme:

i. Lejohet të bëhen ndërtime të reja në sheshe të lira, të tipit truall, të përcaktuara si të tilla në hartën kadastrale;
ii. Koeficienti i shfrytëzimit të truallit të ndërtimit (raporti i pjesëve të mbuluara, ku përfshihen strehët mbi dyer etj., me sipërfaqen e truallit të ndërtimit) nuk duhet të kalojë 30%;

iii. Lejohen shtesa volumesh deri në 10% të sipërfaqes së ndërtimit ekzistues. Leja për shtesë vëllimi jepet vetëm një herë;

iv. Numri i kateve duhet të jetë i njëjtë me mesataren e kateve të ndërtesave përreth, por sidoqoftë, jo më shumë se 3 (tre) kate (deri në 10 m) deri në kornizën e çatisë, lartësi maksimale e godinës e marrë në pjesën me pjerrësi më të madhe të terrenit;

v. Distanca minimale midis ndërtesave duhet të respektojë legjislacionin për planifikimin urban, por jo më pak se 10 (dhjetë) metra;

vi. Kompozimi planimetrik dhe planvendosja në sheshin e ndërtimit duhet të respektojë tipologjinë e ndërtimeve në atë zonë, si dhe të jetë i bazuar në një studim të ngushtë për tipologjinë e ndërtimeve tradicionale;

vii. Karakteristikat ndërtimore duhet të jenë të tilla që të mos krijojnë kontrast me kompozimin urban dhe arkitektonik tradicional;

viii. Nuk lejohet ndërtimi i objekteve me karakter industrial me përjashtim të punishteve të artizanatit;

ix. Elementet arkitektonike të mbulesave, fasadave, rifiniturave, mureve rrethuese dhe portave, si dhe ngjyrat duhet të jenë në harmoni me elementet morfologjike të arkitekturës tradicionale. Pjerrësia e çative të jetë 26º – 31º.

3. Ndërhyrjet e lejuara në nënzonën II “Zonat e gjelbra”:

a) Këto zona janë pjesë përbërëse e qendrës historike dhe zonës mbrojtëse, kanë destinacion publik dhe janë elemente që u shërbejnë pamjeve panoramike të qendrës historike. Hapësirat ekzistuese të gjelbra ruhen si të tilla;

b) Në këto zona lejohen ndërhyrje për rehabilitimin e sipërfaqeve të gjelbëruara ekzistuese nëpërmjet të cilave mund të realizohen parqe urbane. Në këto zona lejohet mbjellja e pemëve, punimet sistemuese, rregulluese dhe realizimet e rrugicave të brendshme me karakteristika të njëjta, si të kalldrëmeve origjinale të qendrës historike, të cilat do të përdoren vetëm për këmbësorë;

c) Në këto zona janë të ndaluara ndërtimet, me përjashtim të strukturave të vogla me elemente drusore të çmontueshme, që nuk duhet të kalojnë një kat – 3.5 m, elementeve të arredimit urban ose ato të shërbimit. Projektet për rehabilitimin e sipërfaqeve të gjelbëruara hartohen nga Bashkia Gjirokastër ose nga subjekte të licencuara për këtë kategori punimesh;
ç) Drurët dhe gjelbërimi tradicional i rrugëve dhe shesheve ruhen dhe pas degradimit ripërtërihen me të njëjtat lloje.
4. Ndërhyrjet e lejuara në rrugët dhe sheshet e “Qendrës historike” dhe zonës mbrojtëse pasqyrohen në nenin 9, të këtij plani. 
Neni 8

Rrugët dhe sheshet në “Qendrën historike” dhe zonës mbrojtëse
1. Rrugët dhe sheshet e “Qendrës historike” dhe zonës mbrojtëse ruhen në formulimin kompozicional urbanistik-arkitektonik, si pjesë organike e këtyre zonave.

2. Në “Qendrën historike” ndërhyrjet restauruese në rrjetin rrugor dhe sheshe kryhen me materiale dhe teknika tradicionale. Lejohen ndërhyrje për përmirësimin ose realizimin e linjave të reja të infrastrukturës mbi dhe nëntokësore, duke hequr elemente origjinale të rrugëve me kalldrëm dhe duke i rivendosur të njëjtat elemente në të njëjtin pozicion, formë dhe orientim, sipas teknikës tradicionale. Projektet për këto ndërhyrje miratohen në Këshillin Kombëtar të Trashëgimisë Kulturore Materiale (në vijim KKTKM).

3. Në zonën mbrojtëse ndërhyrjet restauruese në rrjetin rrugor dhe sheshe ruajnë detyrimisht materialet dhe teknikat tradicionale.

4. Lejohet rikonstruksioni i rrjetit rrugor dhe shesheve për përmirësimin e kushteve të infrastrukturës apo për përmirësimin ose realizimin e linjave të reja të infrastrukturës mbi dhe nëntokësore, duke përdorur materiale, forma dhe teknika tradicionale. Projektet për këto ndërhyrje miratohen në KKTKM.

5. Lejohen ndërhyrje të mobilimit urban me vendosje mbi rrugë të stolave, ndriçuesve, koshave, vazove me lule ose elementeve të tjera të mobilimit urban, me kusht që të jenë pjesë e një projekti rikualifikimi të zonës, që parashikon vendosjen e elementeve në harmoni me tipologjinë dhe vlerat tradicionale.

6. Lejohen ndërhyrje për modifikimin e gjurmës rrugore, e lidhur me nevojat për funksionim dhe përdorim sa më të mirë të zonës, brenda së cilës rruga ndodhet.

7. Në rastet kur gjurma e rrugës në të cilën ndërhyhet, shtrihet në disa zona, ndërhyrja i nënshtrohet kritereve të zonës me mbrojtje më të lartë.

Neni 9

Ndërhyrjet e lejuara në monumentet e kulturës
1. Ndërhyrjet në monumentet e kulturës, të cilat ndodhen brenda “Qendrës historike” dhe zonës mbrojtëse përreth saj kanë për qëllim ruajtjen dhe mbrojtjen e vlerave, për të cilën janë shpallur pasuri kulturore.

2. Në monumentet e kategorisë së parë kompozimi i vëllimeve, trajtimi arkitektonik i pamjeve të jashtme dhe të brendshme, si dhe zgjidhja planimetrike dhe funksionale nuk mund të ndryshohet, me përjashtim të vendosjes së nyjës higjieno-sanitare, kur është e domosdoshme, dhe nuk cenon vlerat për të cilat është vënë në mbrojtje.

3. Në brendësi të monumenteve të kategorisë së dytë lejohen ndryshime të strukturës kompozicionale dhe përdorimi i teknikave bashkëkohore, pa cenuar formulimin e pamjes së jashtme.

Neni 10

Ndërhyrjet e lejuara në objektet pa status, si pjesë 
e ansambleve arkitektonike të “Qendrës historike”

1. Brenda territorit të qendrës historike ka objekte pa status mbrojtjeje, të cilat nuk kanë vlera për të marrë statusin “Monument”, por janë pjesë e ansambleve arkitektonike të “Qendrës historike”.

2. Në rastin kur këto objekte me volumet dhe formulimin e tyre arkitektonik dëmtojnë vlerat dhe unitetin kompozicional të “Qendrës historike”, trajtohen nëpërmjet studimeve të rehabilitimit, ku mund të parashikohen përshtatje në harmoni me ansamblin arkitektonik ku bëjnë pjesë.

3. Në rastin kur këto objekte nuk dëmtojnë vlerat dhe unitetin kompozicional të “Qendrës historike”, ato ruhen në volumet ekzistuese dhe mund të trajtohen në pamjen e tyre të jashtme, në harmoni me ansamblin arkitektonik ku bëjnë pjesë.

4. Për sa u përket karakteristikave tipologjiko-arkitektonike, fasadave, rifiniturave, detajeve konstruktive, mbulesave, mureve rrethuese dhe portave, ato duhet të jenë në përputhje me kontekstin historik dhe në harmoni me elementet morfologjike të arkitekturës tradicionale.

Neni 11

Ndërhyrjet e ndaluara në tërësinë e “Qendrës historike” dhe zonës mbrojtëse përreth saj, dhe në monumentet e kulturës dhe zonat mbrojtëse të tyre

1. Brenda territorit të “Qendrës historike” dhe zonës mbrojtëse të saj nuk lejohen ndërtimet e reja që prekin monumentet e kulturës dhe zonat mbrojtëse të tyre.

2. Brenda territorit të “Qendrës historike” nuk lejohen ndërtimet e reja.

3. Brenda territorit të zonës mbrojtëse të “Qendrës historike” nuk lejohen ndërtimet me karakter industrial, me përjashtim të punishteve të artizanatit.

4. Ndërtimet pa leje, të ndodhura brenda territorit të “Qendrës historike” dhe zonës mbrojtëse të saj, trajtohen në përputhje me ligjin nr. 20/2020, “Për përfundimin e proceseve kalimtare të pronësisë në Republikën e Shqipërisë”, dhe akteve nënligjore në zbatim të tij. Shprehja e autoriteteve të trashëgimisë kulturore është kusht për përfundimin e procedurave të legalizimit për të gjitha rastet e specifikuara shprehimisht në ligj.

Neni 12

Kriteret e projektimit për ndërhyrjet e lejuara në “Qendrën historike” dhe zonës mbrojtëse përreth saj, monumentet e kulturës dhe zonat mbrojtëse të tyre

1. Projektet për mirëmbajtjen, konservimin dhe restaurimin në “Qendrën historike” dhe monumentet e kulturës hartohen në varësi të vlerave historike-kulturore të objektit apo monumentit, për të cilët janë shpallur pasuri kulturore, si dhe në kriteret për konservim dhe restaurim, bazuar në kartat ndërkombëtare për restaurim, legjislacionit në fuqi për trashëgiminë kulturore dhe aktet nënligjore në zbatim të tij.
2. Projektet për rikonstruksionin/rindërtimin e objekteve ekzistuese brenda zonës mbrojtëse të “Qendrës historike” hartohen, bazuar në studimet urbanistike dhe arkitektonike:

a) duke ruajtur karakteristikat tradicionale të ndërtesave të zonës, elementet origjinale të dukshme, të jashtme dhe të brendshme, tipologjinë, trajtimin arkitektonik dhe teknikën tradicionale bazuar në dokumentacionin e qartë fotografik dhe grafik;

b) duke respektuar kushtet zhvillimore e vëllimore, trajtimin arkitekturor dhe elementet arkitektonikë;

c) duke ruajtur sa më shumë trajtimin origjinal të pamjeve të jashtme, duke respektuar volumin ekzistues, ndërsa brendësia e tyre mund të ndryshojë, duke respektuar elemente të veçanta me vlerë për trashëgiminë kulturore.

3. Projektet për ritrajtimet dhe përshtatjet brenda “Qendrës historike” për të rritur vlerat e saj, hartohen, bazuar në studimet e kryera në pjesë të veçanta dhe në përputhje me kriteret e parashikuara në aktet nënligjore për “Qendrën historike” të qytetit të Gjirokastrës:

a) duke respektuar karakteristikat tradicionale të zonës, elementet origjinalë arkitektonikë dhe tipologjitë ndërtimore;

b) duke respektuar kushtin që lartësia e ritrajtimeve dhe përshtatjeve nuk duhet të kalojë lartësinë e tri kateve;

c) duke përcaktuar materialin, madhësinë, ngjyrën e dyerve dhe dritareve, si dhe ngjyrën e fasadës së banesës/objektit, në harmoni me peizazhin kulturor të zonës;

ç) duket ruajtur origjinalitetin e ndërtimit të çative të reja, në rastet e mbulesave me çati, në harmoni me peizazhin kulturor të zonës.

4. Projektet për rikonstruksionin e objekteve ekzistuese brenda zonës mbrojtëse të “Qendrës historike” hartohen, bazuar planit të përgjithshëm vendor të Bashkisë Gjirokastër apo studimeve urbanistike e arkitektonike.

5. Projektet për rikonstruksionin dhe ndërtimet e reja të rrjetit rrugor, shesheve dhe linjave të të infrastrukturës mbi dhe nëntokësore, brenda zonës mbrojtëse të “Qendrës historike” hartohen:

a) bazuar parashikimeve të planit të përgjithshëm vendor të Bashkisë Gjirokastër;

b) duke mos cenuar vlerat e nëntokës dhe të objekteve ekzistuese në mbrojtje;

c) duke mos krijuar kontrast me kompozimin urban dhe arkitektonik.

6. Projektet për vendosjen e konstruksioneve të lehta të përkohshme (dru, xham, plastikë, metal), me lartësi maksimale 1 kat, në funksion të informimit publik, që lidhen me veprimtarinë arkeologjike, trashëgiminë kulturore, si dhe nevojave të tjera të rikualifikimit urban të zonës, si më poshtë:

a) Konstruksionet duhet të jenë të lëvizshme (të çmontueshme) dhe në asnjë rast nuk duhet të dëmtojnë nëntokën dhe peizazhin;

b) Projekti për vendosjen e konstruksioneve të lehta miratohet nga KKTKM-ja dhe, për çdo rast, duhet të përcaktojë saktësisht qëllimin, kohëzgjatjen dhe vendndodhjen e strukturës;

c) Vendosja e tyre duhet të bëhet nën mbikëqyrjen e institucioneve shtetërore të specializuara.

7. Projekti për strukturat e cituara në pikën 6, të këtij neni, miratohet nga KKTKM-ja, dhe për çdo rast duhet të përcaktojë saktësisht qëllimin, kohëzgjatjen, vendndodhjen e strukturës brenda zonës, si dhe planprojektin e saj. Projektet lidhur me ndërhyrjet e lejuara në “Qendrën historike” dhe zonën mbrojtëse të saj, të parashikuara sipas këtij neni, shqyrtohen dhe miratohen nga KKTKM-ja dhe më pas vijojnë procedurën, sipas ligjit të planifikimit dhe zhvillimit të territorit.

Neni 13

Studimi, projektimi dhe zbatimi i punimeve në “Qendrën historike”, monumentet e kulturës të veçanta dhe zonës mbrojtëse të tyre

1. Studimet për rehabilitimin e imazhit dhe të hapësirave të “Qendrës historike” hartohen nga institucione shtetërore, të specializuara dhe të ngarkuara me ligj për mbrojtjen, ruajtjen dhe studimin e pasurive kulturore, në bashkëpunim me Bashkinë Gjirokastër ose subjekte të licencuara të veprimtarive ndërhyrëse në pasuritë kulturore materiale, sipas përcaktimeve të legjislacionit në fuqi për trashëgiminë kulturore. Procedura e miratimit të projekteve kryhet në përputhje me parashikimet e legjislacionit në fuqi.
Studimet dhe projektet për konservimin, restaurimin dhe të mirëmbajtjes në “Qendrën historike” dhe monumenteve të kulturës hartohen nga institucione shtetërore të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose subjekte të licencuara të veprimtarive ndërhyrëse në pasuritë kulturore materiale, sipas përcaktimeve të legjislacionit në fuqi për trashëgiminë kulturore. Projektet shqyrtohen dhe miratohen në KKTKM. Procedura e miratimit vazhdon sipas ligjit për planifikimin dhe zhvillimin e territorit. Zbatimi i punimeve, mbikëqyrja e punimeve dhe kolaudimi i ndërhyrjeve ruajtëse dhe mbrojtëse kryhet nga institucione shtetërore, të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose subjekte të licencuara të veprimtarive ndërhyrëse në pasuritë kulturore materiale, sipas përcaktimeve të legjislacionit në fuqi për trashëgiminë kulturore. Për monumentet e kulturës, pronë private, pjesa e shpenzimeve që i takon pronarit dhe mënyra e shlyerjes së tyre bëhet në përputhje me legjislacionin në fuqi për trashëgiminë kulturore.

2. Studimet për vlerësimin e ndërhyrjeve konservuese dhe restauruese në “Qendrën historike” dhe zonën mbrojtëse të saj, duke përfshirë banesat, fasadat e tyre, muret rrethuese, kalldrëmet tradicionale dhe elemente të tjerë urbanistiko-arkitektonike dhe monumenteve të kulturës hartohen nga Instituti Kombëtar i Trashëgimisë Kulturore (IKTK), Drejtoria Rajonale e Trashëgimisë Kulturore (DRTK) Gjirokastër ose/dhe nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale dhe miratohen në Këshillin Kombëtar të Trashëgimisë Kulturore Materiale (KKTKM). Zbatimi i punimeve, mbikëqyrja e punimeve dhe kolaudimi i ndërhyrjeve ruajtëse dhe mbrojtëse kryhet nga institucione shtetërore të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose subjekte të licencuara të veprimtarive ndërhyrëse në pasuritë kulturore materiale, sipas përcaktimeve të legjislacionit në fuqi për trashëgiminë kulturore. 

3. Studimet dhe projektet e rikonstruksioneve dhe përshtatjeve të objekteve ekzistuese, të përmendura në pikat 3, 4, 5, të nenit 5, hartohen nga institucionet shtetërore të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose subjekte të licencuara të veprimtarive ndërhyrëse në pasuritë kulturore materiale. Procedura e miratimit të projekteve kryhet në përputhje me parashikimet e legjislacionit në fuqi. Zbatimi i punimeve, mbikëqyrja e punimeve dhe kolaudimi i ndërhyrjeve ruajtëse dhe mbrojtëse kryhet nga institucione shtetërore të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose/dhe subjekte të licencuara të veprimtarive ndërhyrëse në pasuritë kulturore materiale, sipas përcaktimeve të legjislacionit në fuqi për trashëgiminë kulturore.

4. Studimet dhe projektet për ndërhyrje në rrjetin rrugor, shesheve, infrastrukturën nëntokësore dhe rrjetin inxhinierik hartohen nga institucione shtetërore të specializuara dhe të ngarkuara me ligj për mbrojtjen, ruajtjen dhe studimin e pasurive kulturore ose/dhe nga persona fizikë apo juridikë të licencuar për projektim në fushën e restaurimit dhe projektet për realizimin e linjave të infrastrukturës mbi dhe nëntokësore, hartohen nga persona të licencuar sipas ligjit të planifikimit dhe zhvillimit të territorit. 

Neni 14

Studimi, projektimi dhe zbatimi i punimeve në zonën mbrojtëse të “Qendrës historike”

1. Studimet për rehabilitimin e imazhit të zonës mbrojtëse, vlerësimin e ndërhyrjeve konservuese dhe restauruese në “Qendrën historike” dhe zonën mbrojtëse të saj, duke përfshirë banesat, fasadat e tyre, muret rrethuese, kalldrëmet tradicionale dhe elemente të tjera urbanistiko-arkitektonike dhe monumenteve të kulturës hartohen nga Instituti Kombëtar i Trashëgimisë Kulturore (në vijim IKTK), Drejtoria Rajonale e Trashëgimisë Kulturore (në vijim DRTK) Gjirokastër ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale dhe miratohen në Këshillin Kombëtar të Trashëgimisë Kulturore Materiale (KKTKM). Zbatimi i punimeve kryhet nga DRTK-ja Gjirokastër ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.

2. Projektet për konservimin, restaurimin dhe të mirëmbajtjes në “Qendrën historike” dhe monumentet e kulturës hartohen nga IKTK-ja, DRTK-ja Gjirokastër ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen në KKTKM. Zbatimi i punimeve kryhet nga DRTK-ja Gjirokastër ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.

3. Projektet për rikonstruksionet në zonën mbrojtëse hartohen nga IKTK-ja, DRTK-ja Gjirokastër ose nga persona të licencuar për këtë kategori projektesh. Projektet shqyrtohen dhe miratohen në KKTKM. Procedura e miratimit vijon sipas legjislacionit për planifikimin dhe zhvillimin e territorit. Zbatimi i punimeve të rikonstruksionit kryhet nga subjekte të licencuara në këtë kategori. Mbikëqyrja dhe kolaudimi kryhet nga subjekte të licencuara në këtë kategori dhe monitorohet nga DRTK-ja Gjirokastër.

4. Projektet për rikonstruksionin dhe ndërtimet e reja të rrjetit rrugor, shesheve dhe linjave të të infrastrukturës mbi dhe nëntokësore në zonën mbrojtëse hartohen nga persona të licencuar, sipas legjislacionit në fuqi për planifikimin dhe zhvillimin e territorit. Projektet shqyrtohen dhe miratohen në KKTKM. Procedura e miratimit vijon sipas ligjit të planifikimit dhe zhvillimit të territorit. Zbatimi i punimeve të rikonstruksionit, mbikëqyrja dhe kolaudimi kryhet sipas ligjit për planifikimit dhe zhvillimit të territorit. DRTK Gjirokastër monitoron procesin e zbatimit të punimeve.

5. Projektet për ndërtimet e reja, shtesat dhe përshtatjet në sheshe të lira në zonën mbrojtëse hartohen nga subjekte të licencuara për këtë kategori projektesh, sipas ligjit të planifikimit dhe të zhvillimit të territorit. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve, mbikëqyrja dhe kolaudimi kryhet nga subjekte të licencuara sipas ligjit për planifikimin dhe zhvillimin e territorit. DRTK-ja monitoron procesin e zbatimit të punimeve.

Neni 15

Vendosja e tabelave prezantuese dhe paneleve shpjeguese
1. Në “Qendrën historike” lejohet vendosja e tabelave prezantuese dhe paneleve shpjeguese për monumente të veçanta, rrënoja apo hapësira me potencial arkeologjik, pas shqyrtimit e miratimit nga KKTKM-ja. Njëra nga gjuhët e përdorura duhet të jetë detyrimisht shqip.
2. Në asnjë rast, tabelat prezantuese dhe panelet shpjeguese nuk duhet të dëmtojnë apo konkurrojnë monumentet, dëshmitë dhe gjetjet arkeologjike.

3. Vendosja e tabelave të sinjalistikës rrugore/turistike pranë monumenteve dhe zonave mbrojtëse rreth tyre, dëshmive dhe gjetjet arkeologjike bëhet nën mbikëqyrjen e DRTK-së, përgjegjëse për qytetin e Gjirokastrës, pas lajmërimit zyrtar nga Bashkia Gjirokastër.

4. Është e ndaluar vendosja e posterave apo e mjeteve të tjera reklamuese, si dhe dëmtimet e tjera (vizatimi, shkrimi mbi strukturat e paluajtshme) të monumenteve dhe rrënojave arkeologjike.

Neni 16

Lëvizja e automjeteve

Brenda “Qendrës historike”, në rrugët e ngushta, kalldrëme apo në monumente të rëndësishme, si ura të vjetra etj., ndalohet kalimi i mjeteve të rënda, mbi 4 ton, përveç rasteve të emergjencës, me konfirmim nga strukturat pranë Prefektit të Qarkut, përgjegjëse për emergjencat civile, si dhe kur veprojnë forcat madhore. DRTK Gjirokastër, në bashkëpunim me Bashkinë e Gjirokastrës, harton dhe përcakton planin për mënyrat e lëvizjes dhe parkimit të automjeteve në hyrje të “Qendrës historike”. Zona pajiset me sinjalistikën përkatëse, kryesisht vertikale sipas Kodit Rrugor në fuqi.
Neni 17

Masat për mbrojtjen e monumenteve të kulturës nga zjarri

1. Çdo objekt “Monument kulture”, në pronësi private ose shtetërore, brenda “Qendrës historike” të qytetit të Gjirokastrës apo jashtë saj, duhet të jetë i pajisur me fikës zjarri portativ, sipas dispozitave ligjore në fuqi. Bashkia e Gjirokastrës, si organ i njësisë së qeverisjes vendore, administratore e qytetit, duhet të krijojë kushte për vënien në funksionim të rrjetit të hidrantëve brenda “Qendrës historike”. 
2. Studime për evidentimin dhe menaxhimin e riskut në “Qendrën historike” të qytetit të Gjirokastrës hartohen nga Bashkia e Gjirokastrës, në bashkëpunim me Institutin Kombëtar të Trashëgimisë Kulturore Materiale dhe miratohen në KKTKM.
Neni 18

Dispozita të fundit

1. Shtesat dhe ndryshimet në këtë plan bëhen me propozimin e ministrit përgjegjës për trashëgiminë kulturore dhe miratohen nga Këshilli i Ministrave.

2. Këtij plani i bashkëngjitet zonifikimi i “Qendrës historike”, i zonës mbrojtëse të saj dhe tabelat përkatëse të koordinatave të saj.

